Karksi-Nuia 22. november 2021 nr

**Mulgi Vallavolikogu tööst osavõtu eest makstava tasu suurus ja maksmise kord**

Määrus kehtestatakse kohaliku omavalitsuse korralduse seaduse § 22 lõike 1 punktide 21 ja 22 ning Mulgi Vallavolikogu 24.01.2018 määruse nr 7 „Mulgi valla põhimäärus“ § 4 lõike 7 alusel.

**§ 1. Reguleerimisala**

Käesolev kord reguleerib Mulgi Vallavolikogu (edaspidi vallavolikogu) liikmetele vallavolikogu istungitest osavõtu eest ja vallavolikogu alatiste ning ajutiste komisjonide töö korraldamise eest tasu maksmise suurust ja korda, samuti vallavolikogu esimehele ja aseesimehele hüvituse/töötasu määramist.

**§ 2. Tasu suurus ja maksmise alused**

1. Vallavolikogu liikmele, välja arvatud vallavolikogu esimees, vallavolikogu aseesimees makstakse tasu vallavolikogu istungist osavõtu eest 60 eurot.
2. Vallavolikogu esimehele makstakse igakuist hüvitist 1000 eurot.
3. Vallavolikogu aseesimehele makstakse igakuist hüvitist 500 eurot.
4. Vallavolikogu alatise komisjoni esimehele makstakse komisjoni istungi läbiviimise eest igakordset tasu 100 eurot.
5. Komisjonide liikmetele makstakse komisjoni istungist osavõtu eest igakordset tasu 40 eurot.
6. Käesolevas korras ettenähtud tasusid ei maksta vallavolikogu korralise puhkuse aja eest.

### § 3. Volikogu tööst osavõtu eest makstava tasu arvestamine ja väljamaksmine

1. Volikogu istungi tööst osavõtu kohta peetakse arvestust istungi protokolli ja istungil osalejate registreerimislehe alusel.
2. Komisjonide tööst osavõtu kohta peetakse arvestust koosoleku protokolli ja koosolekul osalejate registreerimislehe alusel.
3. Tasu volikogu tööst ja komisjonide tööst osavõtu eest makstakse välja kord kuus vallakantselei poolt koostatud ja volikogu esimehe poolt kinnitatud koondi alusel hiljemalt kuu 29. kuupäevaks, võttes aluseks kuu 25. kuupäevaks vallakantseleisse laekunud nõuetekohaselt vormistatud istungite ja koosolekute protokolle.
4. Käesolevas korras käsitletud tasudelt arvestatakse kõik tööjõukuludega kaasnevad maksud.
5. Määruse paragrahvis 2 nimetatud tasudest on õigus loobuda kirjaliku avalduse alusel.

**§ 4. Rakendussätted**

1. Tunnistada kehtetuks Mulgi Vallavolikogu 29. novembri 2017. a määrus nr 4 „Mulgi Vallavolikogu tööst osavõtu eest makstava tasu suurus ja maksmise kord“.
2. Käesolevat määrust rakendatakse 15. novembrist 2021. a.
3. Määrus jõustub kolmandal päeval pärast Riigi Teatajas avaldamist.

Arvo Maling

volikogu esimees

**Seletuskiri määruse eelnõu „Mulgi Vallavolikogu tööst osavõtu eest makstava tasu suurus ja maksmise kord“ “ juurde**

Kohaliku omavalitsuse korralduse seaduse (edaspidi KOKS) § paragrahvi 22 lõike 1 punktide 21 ja 22 kohaselt on volikogu ainupädevuses volikogu esimehele või ühele aseesimehele töötasu või hüvituse määramine ja volikogu liikmetele volikogu tööst osavõtu eest tasu ja volikogu ülesannete täitmisel tehtud kulutuste eest hüvituse suuruse ja maksmise korra kehtestamine.

***Määruse vastuvõtmiseks on vajalik volikogu poolthäälte enamus.***